送徐致州交代賜第歸親庭
作者：李洪
朝代：宋

paragraphs: 九五飛龍闡文化，明光親策穿楊射。
重瞳左右列臯夔，鵠立臚傳玉階下。
乙科首冠持橐門，衣鉢家聲傳子舍。
扶陽一經世青氈，天語褒嘉增寵假。
衣冠盛事耀儒紳，馬走牛醫皆衒咤。
君才端合連八科，麗藻明璣美無價。
他年落筆中書堂，更分跋燭金鑾夜。
詔成速招贊普朝，感動寧須奉天赦。
廼翁東山傾士望，內集風流繼諸謝。
買船徑度子陵灘，不待瓊林霑玉斚。
謂言歸心馳寢門，戲綵趨庭及槐夏。
顧我慚稱李耳孫，冗散時遭官長罵。
效顰累月漫笞兒，行矣歸田老耕稼。